钦定古今图书集成/方舆汇编/边裔典/第041卷 > 《十洲记》 > 扶桑国
## 钦定古今图书集成/方舆汇编/边裔典/第041卷 > 《十洲记》 > 扶桑国

图考

按《三才图会》：“扶桑国在大汉国东，作板屋，无城郭。宋
武帝时，罽宾有人至其国，其国人养鹿，为牛取乳。”

鼠璞《离骚》云：“饮马咸池，总辔扶桑。”《东京赋》云：“登天光
于扶桑。”谢庄《月赋》云：“擅扶桑于东沼，嗣若英于西冥。”
张衡《思元赋》：“凭云遐逝，夕宿扶桑。”东坡云：“一醉扶桑
𣊟，半夜扶桑开。”《淮南子》曰：“日出旸谷，拂于扶桑。”注曰：
“东方之野。”《山海经》曰：“旸谷有扶桑，十日所浴。九日居
下枝，一日居上枝，皆戴乌。如此，则扶桑在沈寥之表。”
及观《南齐扶桑传》，沙门慧深来说云：“扶桑在大汉东
二万里，土多扶桑。木，叶似桐，初生如笋。国人食之，实
如梨。绩其皮为布锦及纸。”其地乃在中国东。或谓日
出扶桑，以日自东方出耳，犹倭自谓日出处天子耳。
《山海经》多诞，不足为据。杨炯《浑天赋》谓“扶桑临于大
海”，李白诗谓“西海栽若木，东溟植扶桑”，竟以扶桑为
日。《西京赋》复与“濛汜”对说。

南齐

### 东昏侯永元元年女国以扶桑沙门慧深闻于中国按南齐书本纪不载 按梁书东夷传齐永元元年扶桑国有沙门慧深来至荆州说云扶桑东千馀里

有女国，容貌端正，色甚洁白，身体有毛，发长委地。至
二三月竞入水，则任娠，六七月产子。女人胸前无乳，
项后生毛，根白，毛中有汁。以乳子，一百日能行，三四
年则成人矣。见人惊避，偏畏丈夫。食咸草如禽兽。咸
草叶似芗蒿，而气香，味咸。

按《梁四公记》，“梁天监中有。”𦋅闯、䨲杰、䴰䵎、仉䏿四公
谒武帝。杰公尝与诸儒语及方域，“西北无虑万里，有
女国，以蛇为夫，男则为蛇，不噬人而穴处。女为臣妾
官长而居宫室。俗无书契而信咒咀，直者无他，曲者
立死。神道设教，人莫敢犯。南至火洲之南，炎昆山之
上，其土人食蝑蟹、髯蛇以辟热毒。洲中有火木，其皮
可以为布。炎丘有火鼠，其毛”可以为褐，皆焚之不灼，
污以火浣。北至黑谷之北，有山极峻，造天，四时积雪，
意烛龙所居，昼无日。西有酒泉，其水味如酒，饮之能
醉。北有漆海，毛羽染之皆黑。西有乳海，其水白滑如
乳。三海间方七百里，水土肥沃，犬鸭生，骏马。大鸟生
人，男死女活。鸟自衔其女，飞行哺之，衔不胜则负之。
女能跬步，则为酋豪。所养女皆殊丽，美而少寿，为人
姬媵，未三十而死。有兔大如马，毛洁白，长尺馀；有貂，
大如狼，毛纯黑，亦长尺馀，服之御寒。朝廷闻其言，拊
掌笑谑，以为诳妄，曰：“邹衍《九州》，王嘉拾遗之谈耳。”司
徒左长史王筠难之曰：“《书》传所载，女国之东，蚕崖之
西，狗国之南，羌戎之别种，一女为君，无夫蛇之理，与
公说不同，何也？”公曰：“以今所知，女国有六，何者？北海
之东有女国，天女下降为其君，国中有男女，如他恒
俗。西南夷板楯之西，有女国，其女悍而男恭。女为人
君，以贵男为夫，置男为妾媵，多者百人，少者匹夫。昆
明东南，绝徼之外，有女国，以猿为夫。生男类父而入
山谷，画伏夜游，生女则巢居穴处。”南海东南有女国，
举国惟以鬼为夫，夫致饮食禽兽以养之。勃律山之
西有女国，方百里，山出台虺之水，女子浴之而有孕。
其女举国无夫，并《蛇六》矣